S-5/2011

Mál þetta, sem dómtekið var 4. febrúar 2011, er höfðað með ákæru útgefinni af ríkislögreglustjóra 30. desember 2010 á hendur J-kk-þgf Þ-kk-þgf E-kk-þgf, kt. 000000-0000, Miðholti 6, Hafnarfirði, fyrir fjárdrátt með því að hafa sem framkvæmdastjóri og prókúruhafi á reikningum Hvítasunnukirkjunnar á Íslandi, kt. 000000-0000, á tímabilinu 19. janúar 2004 til og með 20. ágúst 2010 dregið sér fé og notað í eigin þágu, samtals 17.985.990 kr., en fjármunina millifærði ákærði með heimildarlausum úttektum samtals að fjárhæð 16.209.490 kr. af reikningi Hvítasunnukirkjunnar á Íslandi, nr. […], og að fjárhæð samtals 1.776.500 kr. af reikningi Hvítasunnukirkjunnar Klettsins, kt. 000000-0000, nr. […], yfir á eigin bankareikninga nr. […] og […].

Þetta er talið varða við 247. gr. almennra hegningarlaga nr. 19/1940. Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gerir Hvítasunnukirkjan á Íslandi, kt. 000000-0000, Hátúni 2, Reykjavík, kröfu um að ákærði verið dæmdur til að greiða henni 18.989.990 kr., auk dráttarvaxta samkvæmt 4. mgr. 5. gr. laga nr. 38/2001 um vexti og verðtryggingu frá þingfestingardegi til greiðsludags.

Ákærði krefst vægustu refsingar er lög leyfa. Ákærði samþykkir að greiða Hvítasunnukirkjunni á Íslandi skaðabætur að fjárhæð 17.985.990 kr. og málskostnað að mati dómsins. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í mars 1956. Samkvæmt sakavottorði ákærða hefur hann ekki áður gerst sekur um refsiverða háttsemi. Hann hefur skýlaust játað brot sitt og er það virt honum til málsbóta. Hann hefur samþykkt að greiða Hvítasunnukirkjunni á Íslandi 17.985.990 kr. í skaðabætur. Til refsiþyngingar horfir að um stórfellt brot er að ræða sem náði yfir langt tímabil, um sex og hálft ár. Af hálfu ákærða hefur verið lagt fram vottorð J-kk-ef I-kk-ef G-kk-ef sálfræðings um að ákærði hafi verið í viðtölum hjá honum til að takast á við „margvísleg málefni“, m.a. vegna fjárdráttar ákærða. Í vottorðinu segir að ákærði hafi tekist á við málið af einlægni og heilindum. Einnig liggur fyrir vottorð H-kk-ef K-kk-ef, fjölskyldu- og hjónaráðgjafa, um að ákærði hafi leitað til hans í október 2010 til að vinna í „persónulegum málum sem tengjast erfiðu tímabili sem hann hefur verið að ganga í gegnum í kjölfar fjárdráttar“, en ákærði hafi ákveðið að hætta hjá ráðgjafanum um síðastliðin jól. Að mati dómsins er ekkert í þessum gögnum sem getur leitt til refsilækkunar fyrir ákærða, umfram játningu hans. Þá er ekki hægt að fallast á að tölvuskeyti frá Samhjálp geti haft áhrif á refsingu ákærða, en í því segir að ákærði hafi í eitt sinn í nóvember eða desember 2010 lagt félagasamtökunum lið, án endurgjalds, vegna rafmagnstenginga og einhverra annarra verkefna. Með vísan til alls framangreinds þykir refsing ákærða hæfilega ákveðin fangelsi í 12 mánuði, en fresta skal fullnustu 9 mánaða af refsivistinni og sá hluti hennar falla niður að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Eins og áður segir hefur ákærði samþykkt bótakröfu brotaþola, Hvítasunnukirkjunnar á Íslandi, að fjárhæð 17.985.990 kr., en hann mótmælir kröfu brotaþola um lögmannskostnað, 800.000 kr., sem of hárri. Lögð hefur verið fram tímaskýrsla lögmanns og af henni og gögnum málsins sést að mikil vinna var lögð í kæru málsins. Að þessu virtu og með vísan til 3. mgr. 176. gr. laga nr. 88/2008 verður ákærði dæmdur til að greiða brotaþola 800.000 kr. í málskostnað.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Um er að ræða þóknun verjanda ákærða, O-kk-ef E-kk-ef hdl., sem þykir hæfilega ákveðin 125.500 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, J-kk-nf Þ-kk-nf E-kk-nf, sæti fangelsi í 12 mánuði, en fresta skal fullnustu 9 mánaða af refsivistinni og sá hluti hennar falla niður að liðnum þremur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Hvítasunnukirkjunni á Íslandi 17.985.990 krónur, með dráttarvöxtum samkvæmt 1. mgr. 6. gr., sbr. 4. mgr. 5. gr., laga nr. 38/2001, um vexti og verðtryggingu, frá 25. janúar 2010 til greiðsludags.

Þá skal ákærði greiða Hvítasunnukirkjunni á Íslandi 800.000 krónur í málskostnað.

Ákærði greiði í sakarkostnað 125.500 króna þóknun skipaðs verjanda síns, O-kk-ef E-kk-ef héraðsdómslögmanns.

S-kvk-nf B-kvk-nf